DIRETTIVA TAL-KUMMISSJONI 2004/104/KE
ta' l-14 ta' Ottubru 2004
li tadatta għad-Direttiva tal-Kunsill 72/245/KEE fuq progress tekniku, dwar l-interferenza tar-radjo (kompatibiltà elettro-manjetika) minn vetturi, u li temenda Direttiva 70/156/KEE fuq l-approssimazzjoni tal-liġijiet ta’ l-Istati Membri, dwar approvazzjoni tat-tip, ta’ vetturi bil-mutur u t-trejlers tagħhom
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Rat it-Trattat li jwaqqaf il-Komunità Ewropea,
Rat id-Direttiva tal-Kunsill 70/156/KEE tas-6 ta’ Frar 1970 fuq l-approssimazzjoni tal-liġijiet ta’ l-Istati Membri dwar l-approvazzjoni tat-tip, ta’ vetturi bil-mutur u t-trejlers tagħhom (1), kif l-aħħar emendata b’Direttiva tal-Kummissjoni 2001/116/KE, u partikularment Artikolu 13(2) tad-Direttiva,
Rat id-Direttiva tal-Kunsill 72/245/KEE ta' l-20 ta' Ġunju 1972 dwar l-interferenza tar-radjo (kompatibiltà elettro-manjetika)tal-vetturi (2), kif l-aħħar emendata b’Direttiva tal-Kummissjoni 95/54/KE u partikularment Artikolu 4 tad-Direttiva.
Billi:
(1)
Direttiva 72/245/KEE hija waħda mid-direttivi separati taħt il-proċedura ta’ l-approvazzjoni tat-tip, stabbilita b’Direttiva 70/156/KEE.
(2)
Mill-1995, meta ġiet emendata Direttiva 72/245/KEE, kien hemm żjieda konsiderevoli fin-numru ta’ komponenti elettriċi u elettroniċi imwaħħla fuq vetturi bil-mutur. Dawn il-komponenti llum jikkontrollaw apparat mhux biss ta’ kumdità, tagħrif u divertiment imma wkoll xi funzjonijiet li għandhom x’jaqsmu mas-sigurtà.
(3)
Fid-dawl ta’ l-esperjenza miksuba mill-emenda ta’ Direttiva 72/245/KEE ’l hawn, m’huwiex aktar meħtieġ li tagħmir li jkun ħareġ mis-suq li u li ma jkollux x’jaqsam ma’ funzjonijiet ta’ sigurtà jkun regolat b’Direttiva speċifikament fuq il-kompatibiltà elettro-manjetika (EMC) fis-settur awtomobilistiku. Għal tagħmir bħal dan, biżżejjed tinkiseb Dikjarazzjoni ta’ Konformità skond il-proċeduri stabbiliti f’Direttiva tal-Kunsill 89/336/KEE tat-3 ta’ Mejju 1989 fuq l-approssimazzjoni tal-liġijiet ta’ l-Istati Membri fuq il-kompatibiltà elettro-manjetika (3), kif l-aħħar emendata b’Direttiva 93/68/KEE u b’Direttiva 1999/5/KE tal-Parlament Ewropew u tal-Kunsill tad-9 ta’ Marzu 1999 fuq it-tagħmir tar-radjo u fuq it-tagħmir tat-terminali tat-telekomunikazzjonijiet u l-għarfien rispettiv tal-konformità tagħhom (4).
(4)
Il-kondizzjonijiet u l-provvedimenti ta’ l-eżami ta’ l-EMC tat-tagħmir elettriku u elettroniku ġew aġġornati kontinwament bil-ħidma ta’ Standardizzazzjoni tal-Kumitat Speċjali Internazzjonali fuq l-Interferenza tar-Radjo (CISPR) u l-Organizzazzjoni Internazzjonali għall-Istandardizzazzjoni (ISO). Għalhekk jixraq li f’din id-Direttiva ssir referenza għall-proċeduri ta’ l-eżami, deskritti ħafif fl-edizzjonijiet riċenti ta’ l-istàndards relevanti.
(5)
Direttiva 72/245/KEE għandha għalhekk tiġi emendata f’dan is-sens.
(6)
L-emendi lid-Direttiva 72/245/KEE għandhom impatt fuq Direttiva 70/156/KEE. Għalhekk, jeħtieġ li dik id-Direttiva tiġi emendata f’dan is-sens.
(7)
Il-miżuri provduti f’din id-Direttiva huma kompatibbli ma’ l-opinjoni tal-Kumitat, fuq Adattament għall-Progress Tekniku, stabbilita b’Direttiva 70/156/KEE,
TADOTTA DIN ID-DIRETTIVA:
Artikolu 1
L-Annessi għal Direttiva 72/245/KEE qegħdin jiġi mibdula bl-Annessi għal din id-Direttiva.
Artikolu 2
1. B’effett mill-1 ta’ Jannar 2006, għal vetturi, komponenti jew units tekniċi separati konformi mal-provvedimenti ta’ Annessi I sa X ta’ Direttiva 72/245/KEE kif emendati b’din id-Direttiva, ebda Stat Membru ma jista’, fuq bażi li għandha x’taqsam ma’ kompatibiltà elettro-manjetika:
a)
jirrifjuta li jagħti approvazzjoni tat-tip, tal-KE, jew approvazzjoni tat-tip, nazzjonali, jew
b)
jpprojbixxi r-reġistrazzjoni, bejgħ jew dħul fis-Servizz.
2. B’effett mill-1 ta’ Lulju 2006, għal tip ta’ vettura, komponent jew unit tekniku separat, li ma jissodisfax il-kondizzjonijiet stabbiliti f’Annessi I sa X ta’ Direttiva 72/245/KEE kif emendati b’din id-Direttiva, l-Istati Membri, fuq bażi marbuta ma’ kompatibiltà elettro-manjetika:
a)
m’għandhomx aktar jagħtu approvazzjoni tat-tip, tal-KE, u
b)
jistgħu jirrifjutaw li jagħtu approvazzjoni tat-tip, nazzjonali.
3. B’effett mill-1 ta’ Jannar 2009, jekk il-provvedimenti ta’ Annessi I sa X ta’ Direttiva 72/245/KEE kif emendati b’din id-Direttiva ma jiġux sodisfatti, l-Istati Membri, fuq bażi marbuta ma’ kompatibiltà elettro-manjetika:
a)
għandhom iqisu ċertifikati ta’ konformità li jiġu ma’ vetturi ġodda, fil-kuntest ta’ Direttiva 70/156/KEE, mhux aktar validi għall-għanijiet ta’ Artikolu 7 (1) ta’ dik id-Direttiva,
b)
jistgħu jirrifjutaw ir-reġistrazzjoni, bejgħ jew dħul fis-Servizz ta’ vetturi ġodda li ma jiġux b’ċertifikat ta’ konformità skond Direttiva 70/156/KEE.
4. B’seħħ mill-1 ta’ Jannar 2009, il-provvedimenti ta’ l-Annessi I sa X ta’ Direttiva 72/245/KEE kif emendati b’din id-Direttiva, fuq il-kompatibiltà elettro-manjetika, għandha tapplika għal komponenti jew units tekniċi separati għall-għanijiet ta’ Artikolu 7(2) ta’ Direttiva 70/156/KEE.
Artikolu 3
Direttiva 70/156/KEE qiegħda tiġi emendata kif ġej:
1.
Anness I qiegħed jiġi emendat kif ġej:
(a)
f’punt 0.5, qiegħda tiżdied il-linja li ġejja:
“Isem u indirizz tar-rappreżentant awtorizzat, jekk hemm:”
(b)
qiegħed jiżdied il-punt li ġej
“12.7
Tabella ta’ l-installazzjoni u l-użu tat-transmiters ta’ l-RF fil-vettura(i), fejn japplikaw (ara Anness I, 3.1.8.):
bands ta’ frekwenza [Hz]
massimu ta’ enerġija prodotta [W]
pożizzjoni ta’ l-erjal fuq il-vettura, kondizzjonijiet speċifiċi għall-installazzjoni u/jew l-użu
L-applikant għall-approvazzjoni tat-tip għandu wkoll jipprovdi, fejn jixraq:
Appendiċi 1
Lista (bid-ditta(/i) u t-tip(i) tal-komponenti kollha elettriċi u/jew elettroniċi milquta minn din id-Direttiva (ara punti 2.1.9. u 2.1.10) u mhux elenkati qabel.
Appendiċi 2
Dijagrammi kematiċi jew tpinġija ta’ l-arranġament ġenerali tal-komponenti elettriċi u/jew elettronici (milquta minn din id-Direttiva) u l-arranġament ġenerali tal-harness ta-sistema tal-wajers.
Appendiċi 3
Deskrizzjoni tal-vettura magħżula biex tirrappreżenta t-tip
Stil tal-bòdi:
Left jew right hand drive:
Distanza bejn il-fus ta’ quddiem u dak ta’ wara:
Appendiċi 4
Rapport(i) relevanti tat-testijiet ipprovduti mill-produttur jew laboratorji approvati/rikonoxxuti biex joħorġu ċ-ċerifikat ta’ l-approvazzjoni tat-tip.”
2.
F’Anness III, Sezzjoni A, qiegħda tiżdied il-linja li jimiss ma’ punt 0.5:
“Isem u indirizz tar-rappreżentant awtorizzat, jekk hemm:”
Artikolu 4
Traspożizzjoni
1. L-Istati Membri għandhom idaħħlu u jippubblikaw, sat-30 ta’ Diċembru 2005 l-aktar tard, il-liġijiet, regolamenti u provvedimenti amministrattivi meħtieġa biex ikunu konformi ma’ din id-Direttiva. Minnufih, għandhom jgħaddu lill-Kumissjoni, it-test ta’ dawk il-provvedimenti u tabella ta’ korrelazzjoni bejn dawk il-provvedimenti u din id-Direttiva.
Huma għandhom japplikaw dawk il-provvedimenti mill-1 ta’ Jannar 2006.
Meta l-Istati Membri jdaħħlu dawk il-provvedimenti, huma għandhom jinkludu referenza għal din id-Direttiva jew ikunu akkumpanjati b’din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-referenza.
2. L-Istati Membri għandhom jgħaddu lill-Kummissjoni t-testi tal-provvedimenti prinċipali tal-liġi nazzjonali, li jdaħħlu fil-qasam regolat b’din id-Direttiva.
Artikolu 5
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 6
Din id-Direttiva hija indirizzata lill-Istati Membri.
Magħmula fi Brussel, nhar il-14 ta' Ottubru 2004.